ISTRAŽIVAČKI PROJEKT

OČUVANJE VODA- IZVORI PITKE VODE U GRADU

ILOKU

**CILJEVI:**

-istražiti i fotografirati sve izvore i česme u gradu Iloku

-u Muzeju grada Iloka istražiti i spoznali povijest izvora i česmi u gradu Iloku

-usporediti čuvanje izvora pitke vode nekad i sad

-očistiti jedan zapušteni izvor

-nacrtati plan grada Iloka s lokacijama sadašnjih izvora i česmi

-osmisliti i pripremiti plakate za očuvanje izvora kao izvora pitke vode, a ujedno i kulturne baštine grada Iloka

-osvijestiti građane o važnosti čuvanja iločkih izvora kroz izlaganja naših plakata i izložbenih panoa u različitim institucijama i prigodama u gradu Iloku

-suradnja s Muzejom grada Iloka i Komunalijama grada Iloka

**SUDIONICI:**

Učenici 5a razreda OŠ Julija Benešića (Dejan Cvetković, Emma Činčurak, Natalija Činčurak, Klara Dermišek, Slavko Gavrić, Robert Horvath, Leo Hujdurović, Mirko Kanja, Goran Kuštra, Sara Martinović, Marina Miklin, Tamara Mudroch, Kristijan Pap, Iva Prskalo, Marco Anton Tadić, Nikolina Topić, Danijel Urban, Matej Zajac), jedna učenica iz 6c razreda (Emanuela Dermišek)

Mentor: učiteljica likovne kulture Kristina Hrubik

**TIJEK PROJEKTA:**

Najprije smo istražili izvore kod Dunavca u Donjem parku ( rukavac Dunava). Tu smo vidjeli da je stari izvor koji je uvijek bio u funkciji veoma zapušten. Bio je zatrpan i začepljen. Pronašli smo još pet izvora. Jedan je sazidan kao mala kućica i u njemu teče voda na pet lula. Zatim smo istražili Tursku skelu- nekada glavno mjesto snabdijevanja vodom za Gornji grad Iloka jer ovdje teče voda u jakim mlazovima. Pronašli smo takva dva izvora koji teku kroz cijev i treći bez cijevi. Zatim smo istražili izvore u samom gradu. Ima ih sedam. Na našu veliku žalost većina je u veoma lošem stanju i izvan funkcije. Jedan od njih je i spomenik osmanske kulture. Važan izvor vode je i potok Drljan koji protječe kroz sam grad i koji je veoma onečišćen. Sve smo fotografirali.

Nakon toga smo posjetili Muzej grada Iloka gdje smo od kustosice Ružice Černi saznali mnogo zanimljivih stvari iz povijesti izvora u našem gradu. Pogledali smo stare fotografije i uvidjeli kako je nekad život ljudi u gradu bio čvrsto povezan s izvorima od kojih su mnogi danas, na žalost, srušeni, zazidani, nestali… Prvi vodovod sagrađen je u vrijeme Rimskog Carstva. Voda je provedena cijevima od pečene gline koje su opstale cijelim srednjim vijekom. Kad su Turci ušli u Ilok sagradili su brojne česme, šadrvane, hamame i hamadžince od kojih su mnogi uništeni, ali nekoliko njih još uvijek traje u veoma lošem stanju. Za vrijeme vladavine kneza Odescalchija vodovod je dotrajao i uređuju se i grade česme i bunari. Postoji jedna zanimljivost da je u Iloku postojao posao vodonoše. Vodonoše su nosili vodu s Turske skele u Gornji grad i prodavali je. Kad je nakon Drugog svjetskog rata vodovod u Iloku izgrađen polako nestaju česme u našem gradu.

Shvativši veliki značaj naših izvora, ne samo kao izvora vode za piće koji je danas zamijenio gradski vodovod, već i kao značaj kulturnog spomenika našeg kraja, odlučili smo očistiti jedan izvor i vratiti mu nekadašnji sjaj. Odlučili smo se za izvor koji se nalazi na turističkoj šetnici na ulazu u Donji park. U suradnji sa Komunalijama grada Iloka počeli smo akciju. Oni su nam odobrili pothvat i ponudili pomoć. Budući da je bazenčić izvora bio potopljen i zatrpan ciglama i šutom, najprije smo ispumpali vodu van, a onda bagerom izbacili cigle, kamenje i mulj. U bazenu je raslo i jedno stablo pa je bager i to stablo iz korijena iščupao. Kad je to urađeno s olakšanjem smo vidjeli da je izvor živ i protiče kroz pukotine. Očistili smo cijev, mutna je voda potekla i postajala sve bistrija. Da, ovaj je izvor živ i vrijedi ga očistiti.

Nakon toga su djeca počela s čišćenjem koje se odvijalo u tri faze; jedan dan smo očistili prilaz, stepenice i sam izvor, drugi dan su djelatnici Komunalija s bagerom očistili kanal za odvod koji je također bio zatrpan i priječio je vodi slobodan protok. Treći su dan djeca očistila sam bazenčić u koji se ulijeva voda. Sve je bilo prepuno mulja i kamenja. Kad smo sve oprali, vidjeli smo da na rubu bazena piše godina 1930. Iako su učenici bili mokri i svi od mulja umusani, žalostili su se kad smo odlazili kućama. Jedna je učenica u zemlji pronašla i jedan lijep stari prsten koji smo odnijeli u Muzej. U Komunalijama su nam obećali da će na bazenčić izvora staviti zaštitni poklopac i da će promijeniti dotrajalu, staru cijev lule.

Nakon ove uspješne akcije učenici su izradili plakate na kojima su prikazali ovaj izvor kako ga vide u budućnosti i na kojem su napisali jednu lijepu poruku svima. Napravili smo izložbene panoe koje smo izložili u našoj školi i na Božićnom sajmu u gradu. Ove ćemo izložbene panoe u suradnji s Muzejom grada Iloka izložiti na Noći Muzeja, a u suradnji s Komunalijama grada Iloka za Dan Dunava.

Na proljeće imamo u planu posaditi cvijeće i grmove oko ovog izvora koji smo očistili, a koji je sada postao „naš izvor“ jer smo ga zavoljeli.

**REZULTATI:**

-učenici su istražili i fotografirali sve izvore i česme u gradu Iloku i nacrtali plan grada Iloka s lokacijama sadašnjih izvora i česmi

-učenici su upoznati s poviješću vodovoda, izvora i česmi u gradu Iloku i iznimnoj važnosti čuvanja izvora pitke vode

-učenici su u suradnji s Komunalijama grada Iloka očistili jedan zapušteni izvor

-učenici su izradili plakate i izložbene panoe s kojima su se predstavili široj javnosti

-ostvarena je suradnja s Muzejom grada Iloka i Komunalijama grada Iloka

-građani Iloka su upoznati s našim projektom i potaknuti našim primjerom da i sami preuzmu odgovornost za čuvanje našeg prirodnog blaga- izvora pitke vode.

**ZAKLJUČAK:**

Cijela ova akcija je uspješno provedena, djeca su s velikim žarom i zanimanjem sudjelovala u svemu. Na ovom ćemo projektu nastaviti raditi da bi svijest o važnosti čuvanja prirode, a posebno voda postala budna i velika kako kod djece tako i kod odraslih, da svi zajedno pridonesemo ljepšem svijetu. Osjećamo kako smo ovom akcijom to i uspjeli, ponosni smo što smo i mi dali svoj mali doprinos ljepšoj budućnosti.